1999R2771 — LV — 21.06.2007 — 014.001

Šis dokuments ir izveidots vienīgi dokumentācijas nolūkos, un iestādes neuzņemas nekādu atbildību par tā saturu

Grozīta ar:









▼B

KOMISIJAS REGULA (EK) Nr. 2771/1999

(1999. gada 16. decembris),

ar kuru paredz sīki izstrādātus noteikumus par to, kā piemērot Padomes Regulu (EK) Nr. 1255/1999 attiecībā uz intervenci sviesta un krējuma tirgū







EIROPAS KOPIENU KOMISIJA, ņemot vērā Eiropas Kopienas dibināšanas līgumu, ņemot vērā Padomes 1999. gada 17. maija Regulu (EK) Nr. 1255/1999 par piena un piena produktu tirgus kopīgo organizāciju ( 1 ) un jo īpaši tās 10. un 40. pantu, tā kā: (1) Ar Regulu (EK) Nr. 1255/1999 ir aizstāta Padomes Regula (EEK) Nr. 804/68 ( 2 ), kurā jaunākie grozījumi izdarīti ar Regulu (EK) Nr. 1587/96 ( 3 ), un inter alia arī Padomes Regula (EEK) Nr. 777/87 ( 4 ), kurā jaunākie grozījumi izdarīti ar Regulu (EEK) Nr. 1634/91 ( 5 ), kas attiecas uz sviesta un sausā vājpiena intervences noteikumiem. Ņemot vērā šo jauno kārtību un ievērojot iegūto pieredzi, ir lietderīgi grozīt un vajadzības gadījumā vienkāršot sīki izstrādātos noteikumus, kas nosaka intervenci sviesta un krējuma tirgū. Tādēļ skaidrības labad vajadzētu pārstrādāt specifiskās regulas, kas nosaka dažādus intervences aspektus, proti, Komisijas Regulu (EEK) Nr. 2315/76 ( 6 ), kurā jaunākie grozījumi izdarīti ar Regulu (EK) Nr. 1824/97 ( 7 ), Regulu (EEK) Nr. 1547/87 ( 8 ), kurā jaunākie grozījumi izdarīti ar Regulu (EK) Nr. 1802/95 ( 9 ), Regulu (EEK) Nr. 1589/87 ( 10 ), kurā jaunākie grozījumi izdarīti ar Regulu (EK) Nr. 124/1999 ( 11 ), un Regulu (EK) Nr. 454/95 ( 12 ), kurā jaunākie grozījumi izdarīti ar Regulu (EK) Nr. 390/1999 ( 13 ). (2) Regulas (EK) Nr. 1255/1999 6. panta 1. punkts nosaka kritērijus, saskaņā ar kuriem intervences aģentūras iepērk sviestu, izsludinot konkursu, un saskaņā ar kuru iepirkšana ir jāpārtrauc. Pirmkārt, ir jāprecizē gadījumi, kuros ir jāsāk vai jāpārtrauc iepirkšana attiecīgajā dalībvalstī, un, otrkārt, jānosaka salīdzināmais laikposms, kurā jāreģistrē tirgus cenas sviestam saistībā ar intervences cenu. Lai to panāktu, vajadzētu definēt “tirgus cenu sviestam” un izstrādāt šādu cenu reģistrēšanas noteikumus valsts līmenī. Praktisku apsvērumu dēļ, Beļģijas un Luksemburgas Ekonomiskā Savienība būtu jāuzskata par vienu dalībvalsti. (3) Intervences aģentūras var iepirkt tikai to sviestu, kas atbilst Regulas (EK) Nr. 1255/1999 6. pantā noteiktajām prasībām, kā arī vajadzētu definēt kvalitātes un noformējuma nosacījumus. Vajadzētu precizēt arī analīžu metodes un sīki izstrādātus noteikumus, kas regulē kvalitātes kontroli, ja situācija prasa, vajadzētu izstrādāt noteikumus sviesta radioaktivitātes pārbaudēm, kam jānosaka maksimālā robeža, vajadzības gadījumā, ar Kopienas tiesību aktiem. Tomēr dalībvalstīm vajadzētu dot iespēju noteikt paškontroles sistēmu ar dažiem nosacījumiem. Praktisku apsvērumu dēļ vajadzētu pagarināt termiņu, kurā ir ražots intervencei piedāvātais sviests, ja laika posms starp diviem konkursiem ir garāks par 21 dienu. (4) Lai nodrošinātu, ka intervences noteikumi darbojas vienmērīgi, ir jāprecizē nosacījumi par ražošanas uzņēmumu apstiprināšanu un to atbilstības pārbaudi. Lai nodrošinātu, ka noteikumi darbojas efektīvi, vajadzētu izstrādāt noteikumus par pasākumiem, kas jāveic, ja šie nosacījumi netiek ievēroti. Tā kā sviestu var iepirkt tādas dalībvalsts intervences aģentūra, kuras teritorijā tas nav ražots, šādos gadījumos intervences aģentūrai, kas iepērk sviestu, vajadzētu nodrošināt iespēju pārliecināties par tā atbilstību kvalitātes un noformējuma nosacījumiem. (5) Regula (EK) Nr. 1255/1999 izvirza noteikumu, ka iepirkšanu veic konkursa kārtībā. Lai nodrošinātu vienlīdzīgu attieksmi pret visām Kopienas ieinteresētajām pusēm, konkursu izsludina Eiropas Kopienu Oficiālajā Vēstnesī. Vajadzētu noteikt konkursa detaļas, īpaši minimālo daudzumu, iesniegšanas termiņus un maksimālo iepirkuma cenu. Lai nodrošinātu atbilstību sviesta kvalitātes un noformējuma prasībām laikā, kad tiek iesniegts piedāvājums, un pēc tā saņemšanas noliktavā, pretendentiem kopā ar piedāvājumu būtu jāiesniedz rakstiska apņemšanās. Piedāvājumiem vajadzētu pievienot arī saistību nodrošinājumu, lai garantētu, ka piedāvājums paliks spēkā pēc piedāvājumu iesniegšanas termiņa beigām un ka sviests tiks piegādāts noteiktajā termiņā. (6) Jābūt iespējai garantēt sviesta kvalitāti un iepirkšanas noteikumus ar pārbaudēm dažādos uzglabāšanas posmos. Prasību nepildīšanai nevajadzētu radīt papildu slogu Kopienas budžetam. Tādēļ vajadzētu izstrādāt noteikumu par nestandarta sviestu, kas jāpaņem atpakaļ uzņēmējam, kuram jāsedz radušies uzglabāšanas izdevumi. (7) Vajadzētu precizēt dalībvalstu saistības, lai pienācīgi pārvaldītu glabājamās rezerves, izvirzot noteikumus maksimālajam uzglabāšanas vietas attālumam un izmaksām, kas jāsedz, ja šis attālums tiek pārsniegts, un jo īpaši pieprasot, lai krājumi būtu pieejami, lai partijas būtu identificējamas un lai glabājamais sviests būtu apdrošināts pret risku. Lai nodrošinātu vienādu kontroles biežumu un līmeni, ir jāprecizē uzglabāšanas telpu pārbaužu raksturs un skaits, kas jāveic valsts iestādēm. (8) Pienācīga intervences krājumu pārvaldīšana prasa, lai sviestu atkal pārdotu tiklīdz ir pieejams noiets. Lai nodrošinātu vienādu pieejamību pārdodamajam sviestam, visām ieinteresētajām pusēm vajadzētu būt pirkšanas iespējai. Lai saglabātu līdzsvaru tirgū, pārdošanas cenu vajadzētu noteikt, ņemot vērā tirgus situāciju. Vajadzētu izstrādāt pārdošanas nosacījumus, nosakot iemaksājamo izpildes garantiju, īpaši par sviesta pārņemšanu un maksājumu termiņiem. Lai uzraudzītu krājumu stāvokli, dalībvalstīm būtu jāinformē Komisija par pārdotajiem sviesta daudzumiem. (9) Regulas (EK) Nr. 1255/1999 6. panta 3. punkts paredz atbalstu, kas jāpiešķir privātai sviesta un krējuma uzglabāšanai. Lai nodrošinātu, ka noteikumus var pienācīgi uzraudzīt, būtu jāizstrādā noteikumi par līgumiem un jāparedz instrukcijas par uzglabāšanas apstākļiem. Tā paša iemesla dēļ, vajadzētu pieņemt arī sīki izstrādātus noteikumus par dokumentāciju, grāmatvedību un pārbaužu biežumu un pārbaudes procedūrām, īpaši attiecībā uz 6. panta 3. punktā izklāstītajām prasībām. Lai atvieglotu pārbaudes par tādu produktu klātbūtni, kurus uzglabā saskaņā ar privātiem līgumiem, vajadzētu būt noteikumiem, par to uzglabāšanas pārtraukšanu veselām partijām, ja vien dalībvalsts neatļauj mazākus daudzumus. (10) Lai nodrošinātu, ka privātās uzglabāšanas sistēma tiek pienācīgi pārvaldīta, ir lietderīgi, pamatojoties uz uzglabāšanas termiņu, ik gadu noteikt atbalsta apjomu, uzglabāšanas sākuma datumus un datumus, kuros uzglabātāji var izvest no noliktavas visus līgumos ietvertos daudzumus vai daļu no tiem. Šādus datumus, uzglabāšanas termiņus un atbalsta apjomus var izmainīt, lai ņemtu vērā tirgus stāvokli. (11) Atbalsta gadījumā krējumam, lai ņemtu vērā produkta vērtību un praktisku apsvērumu dēļ, atbalsta apjomu vajadzētu noteikt sviesta ekvivalentos un atbilstīgi tauku saturam. Ir pamatoti arī prasīt, lai tauku saturu regulāri pārbaudītu. Lai to panāktu būtu jāprasa, lai uzglabātāji apņemas ievērot zemāko pieļaujamo tauku saturu, kas iepriekš noteikts visam uzglabāšanas laikam. Pieredze liecina, ka dažos gadījumos ir vēlams atvieglot administratīvo slogu, paredzot pārbaudes ar paraugu ņemšanu. Tomēr tā kā nav iespējams precīzi noteikt krējuma tauku saturu pēc tā sasaldēšanas, ja iepriekšminētā apņemšanās netiek ievērota, atbalstu nevajadzētu maksāt nevienai no partijām, kas saņemtas noliktavā, kopš pēdējās apmierinošās pārbaudes. (12) Regulas (EK) Nr. 1255/1999 6. panta 3. punkta trešā daļa paredz, ka atbalsta apjomu var palielināt, ja to attaisno tirgus izmaiņas. Tādēļ vajadzētu definēt nosacījumus, kas nosaka šo grozījumu, un tā sfēru. (13) Kopš Regula (EK) Nr. 1255/1999 nosaka intervences cenu no 2000. gada 1. jūlija, skaidrības labad vajadzētu precizēt intervences cenu, kas piemērojama no dienas, kad stājas spēkā šī regula, līdz 2000. gada 30. jūnijam. (14) Šajā regulā paredzētie pasākumi ir saskaņā ar Piena un piena produktu pārvaldības komitejas atzinumu, tā kā: IR PIEŅĒMUSI ŠO REGULU.







I NODAĻA

SFĒRA

1. pants

1. Šī regula izklāsta sīki izstrādātus noteikumus intervences pasākumu piemērošanai piena un piena produktu nozarē, kā paredzēts Regulas (EK) Nr. 1255/1999 6. pantā.

2. Šajā regulā Beļģijas un Luksemburgas Ekonomisko Savienību uzskata par vienu dalībvalsti.







II NODAĻA

VALSTS REZERVES







1. Iedaļa

Sviesta iepirkšanas nosacījumi

▼M6

2. pants

1. Kad Komisijas ir konstatējusi, saskaņā ar 8. panta 4. punktu, ka tirgus cena vienā vai vairākās dalībvalstīs ir mazāka par 92 % no intervences cenas četras nedēļas pēc kārtas, tā uzsāk iepirkt piedāvāto sviestu intervencei dalībvalstī(-s) attiecīgajā laika posmā no 1. marta līdz 31. augustam par 90 % no intervences cenas saskaņā ar Regulas (EK) Nr. 1255/1999 6. panta 1. punkta pirmo apakšpunktu.

▼M12

Intervences cena, kas izmantojama iepirkuma cenas aprēķinos, ir tā cena, kas ir spēkā sviesta ražošanas dienā.

▼M6

2. Kad Komisijas ir konstatējusi, saskaņā ar 8. panta 4. punktu, ka tirgus cena attiecīgajā(-s) dalībvalstī(-s) ir vienāda vai lielāka par 92 % no intervences cenas divas nedēļas pēc kārtas, tā pārtrauc iepirkšanu.

▼B

3. pants

Intervences aģentūras iepērk tikai tādu sviestu, kas atbilst Regulas (EK) Nr. 1255/1999 6. panta 2. punkta un šīs regulas 4. panta noteikumiem.

4. pants

1. ►M3 Kompetentas iestādes pārbauda sviesta kvalitāti ar metodēm, kas aprakstītas I pielikumā, ņemot paraugus saskaņā ar IV pielikumā izklāstītajiem noteikumiem. ◄ Tomēr, ja Komisija piekrīt, dalībvalstis var attiecībā uz zināmām kvalitātes prasībām un attiecībā uz dažiem apstiprinātiem uzņēmumiem izveidot paškontroles sistēmu, kas darbojas valsts uzraudzībā.

2. Radioaktivitātes līmenis sviestā, vajadzības gadījumā, nedrīkst pārsniegt Kopienas nolikumos noteikto maksimāli pieļaujamo līmeni.

Produktu radioaktīvā piesārņojuma līmeni kontrolē, ja to prasa situācija un tikai nepieciešamajā laika posmā. Ja vajadzīgs, kontroles ilgumu un jomu nosaka saskaņā ar kārtību, kas izklāstīta Regulas (EK) Nr. 1255/1999 42. pantā.

▼M6

3. Sviests jāsaražo 23 dienās pirms dienas, kurā intervences aģentūra saņēmusi piedāvājumu to pārdot.

▼B

4. Minimālais piedāvāta sviesta daudzums ir 10 tonnas. Dalībvalstis var prasīt piedāvāt sviestu tikai pilnās tonnās.

5. Sviestu iesaiņo un piegādā blokos vismaz pa 25 kg tīrsvarā.

6. Sviestu iesaiņo jaunā, izturīgā materiālā tādā veidā, lai nodrošinātu sviesta aizsargāšanu, transportējot, uzglabājot un izvedot no noliktavas. Uz iesaiņojuma jānorāda, vajadzības gadījumā ar kodu, vismaz šāda informācija:

a) apstiprinājuma numurs, kas identificē rūpnīcu un ražotāju dalībvalsti;

b) ražošanas datums;

c) uzglabāšanas sākuma datums;

d) ražojuma partijas numurs un iesaiņojuma numurs; iesaiņojuma numuru var aizstāt ar paliktņa numuru, kas atzīmēts uz paliktņa;

e) vārds “saldkrējuma”, ja sviesta plazmai ir atbilstošs pH;

f) valsts kvalitātes kategorija, kas minēta V pielikumā, ja to pieprasa ražotāja dalībvalsts.

Dalībvalstis var atteikties no prasības uz iesaiņojuma norādīt uzglabāšanas sākuma datumu, ar noteikumu, ka noliktavas pārvaldnieks uzņemas veikt uzskaiti, kurā otrajā daļā minēto informāciju ieraksta dienā, kad saņem uzglabāšanā.

5. pants

1. Uzņēmumus, kas minēti Regulas (EK) Nr. 1255/1999 6. panta 2. punktā, apstiprina tikai tad, ja tie:

▼M14

a) ir apstiprināti, ievērojot Eiropas Parlamenta un Padomes Regulas (EK) Nr. 853/2004 ( 14 ) 4. pantu, un tiem ir attiecīgs tehniskais aprīkojums;

▼B

b) uzņemas vest pastāvīgu uzskaiti tādā formā, kā noteikusi katras dalībvalsts kompetentā aģentūra, uzskaitot katras produktu partijas, kas paredzēta valsts intervencei, izejvielu izcelsmi, iegādātā sviesta daudzumus, sagatavošanu tirgum, marķēšanu un izvešanas datumu;

c) piekrīt pakļaut īpašai oficiālai pārbaudei sviesta ražošanu un, vajadzības gadījumā, izpildīt valsts kvalitātes kategorijas prasības, kas minētas V pielikumā;

d) apņemas vismaz divas darbadienas iepriekš informēt par pārbaudi atbildīgo kompetento aģentūru par savu nodomu ražot sviestu valsts intervencei. Tomēr dalībvalsts var noteikt īsāku termiņu.

2. Lai nodrošinātu atbilstību šai regulai, kompetentās aģentūras veic nepieteiktas pārbaudes uz vietas, pamatojoties uz attiecīgās rūpnīcas intervences sviesta ražošanas grafiku.

Tās veic vismaz:

a) vienu pārbaudi 28 intervences produkta ražošanas dienās, vismaz vienu pārbaudi reizi sešos mēnešos, lai kontrolētu uzskaiti, kas minēta 1. punkta b) apakšpunktā;

b) vienu pārbaudi reizi sešos mēnešos, lai pārliecinātos par atbilstību apstiprināšanas nosacījumiem, kas minēti 1. punktā.

3. Apstiprinājumu atsauc, ja vairs netiek izpildīti priekšnosacījumi, kas izklāstīti 1. punkta a) apakšpunktā. Apstiprinājumu var piešķirt no jauna pēc attiecīgā uzņēmuma lūguma, ne ātrāk kā pēc sešiem mēnešiem, pirms tam veicot rūpīgu pārbaudi.

Izņemot force majeure gadījumus, kad uzņēmums nepilda kādu no saistībām, kas minētas 1. punkta b), c) un d) apakšpunktā, apstiprinājumu pārtrauc uz laiku no viena līdz 12 mēnešiem atkarībā no pārkāpumu smaguma.

Dalībvalsts nepiemēro minēto apstiprinājuma pārtraukšanu, ja konstatēts, ka pārkāpums nav izdarīts ar iepriekšēju nodomu vai tas nav radies kā sekas nopietnai nolaidībai, un tas ir mazsvarīgs attiecībā uz to pārbaužu efektivitāti, kas paredzētas 2. punktā.

4. Atskaite par pārbaudēm, kas veiktas saskaņā ar 2. un 3. pantu, jāsastāda, norādot:

a) pārbaudes datumu;

b) tās ilgumu;

c) veiktās darbības.

Atskaiti paraksta atbildīgais inspektors.

5. Dalībvalstis informē Komisiju par pasākumiem, kas veikti attiecībā uz 2. un 3. punktā minētajām pārbaudēm, viena mēneša laikā pēc to pieņemšanas.

6. pants

1. ►M6 Ja sviests ir piedāvāts intervencei dalībvalstī, izņemot to, kurā sviests saražots, iepērkot sviestu jāuzrāda ražotājdalībvalsts kompetentās iestādes iesniegts sertifikāts ne vēlāk kā 45 dienas pēc dienas, kad saņemts piedāvājums. ◄

Sertifikātā iekļauj informāciju, kas minēta 4. panta 6. punkta a), b), d) un vajadzības gadījumā f) apakšpunktā, un apstiprinājumu, ka sviests ir ražots tieši un tikai no pasterizēta krējuma, Regulas (EK) Nr. 1255/1999 6. panta 6. punkta otrā ievilkuma nozīmē, apstiprinātā Kopienas uzņēmumā.

2. Ja ražotāja dalībvalsts ir veikusi pārbaudes, kas minētas 4. panta 1. punktā, sertifikātā iekļauj arī šo pārbaužu rezultātus un apstiprina, ka attiecīgais produkts ir sviests Regulas (EK) Nr. 1255/1999 6. panta 2. punkta pirmās daļas nozīmē. Tādā gadījumā iesaiņojumu, kas minēts 4. panta 6. punktā, jāaizzīmogo ar numurētu uzlīmi, kuru izdevusi ražotājas dalībvalsts kompetentā aģentūra. Numurs jāieraksta sertifikātā, kas minēts 1. punktā.







2. Iedaļa

Cenu reģistrēšana

7. pants

Sviesta tirgus cenas, uz ko attiecas Regulas (EK) Nr. 1255/1999 6. panta 1. punkts, ir tāda svaiga sviesta ražotāja cenas ar maksājumu 21 dienas laikā, izņemot valsts nodokļus un izdevumus, kas atbilst Regulas (EK) Nr. 1255/1999 6. panta 2. punkta nosacījumiem, kurš iesaiņots blokos, kuru tīrsvars ir vismaz 25 kilogrami.

Ražotāja cenas paaugstina saskaņā ar vienotu likmi, kuras apjoms ir EUR 2,5 uz 100 kilogramiem, lai ievērotu sviesta piegādes izmaksas saldētavai.

8. pants

1. Cenu padomēs vai reprezentatīvajos tirgos katru nedēļu reģistrē valsts tirgus cenas.

Katru nedēļu reģistrētās cenas attiecina pret iepriekšējā nedēļā reģistrētajām cenām, kā paredzēts 7. pantā.

Cenas izsaka eiro, noapaļojot līdz divām decimālzīmēm, uz 100 kilogramiem.

2. Dalībvalstis nosaka:

a) tādu cenu padomes sastāvu, lai nodrošinātu, ka pircēji un pārdevēji, kas iesaistīti darījumos ar lielu sviesta daudzumu, būtu vienādi pārstāvēti vai, atkarībā no apstākļiem, reprezentatīvā tirgus cenu reģistrēšanas sistēmu;

b) noteikumus, kas vajadzīgi, lai pārbaudītu datus, uz kuriem balstās cenu reģistrēšana;

c) kritērijus attiecības noteikšanai starp tā sviesta cenām, par kuru veikti pietiekami daudz darījumi un tām cenām, kuras minētas 7. pantā, ja to darījumu apjoms, kas attiecas uz 7. panta pirmajā daļā minētās kvalitātes sviestu, nav pietiekams, lai to uzskatītu par reprezentatīvu.

Dalībvalstis sniedz Komisijai to noteikumu aprakstu, kas paredzēti saskaņā ar pirmo daļu.

▼M6

Ja reģistrētās cenas nav mainītas piecas vai vairākas nedēļas, dalībvalstis sniedz Komisijai savu vērtējumu par iemesliem, kādēļ cenas nav mainītas attiecīgajā laika periodā.

▼B

3. Dalībvalstis informē Komisiju par reģistrētajām cenām saskaņā ar 1. punktu ne vēlāk kā katras trešdienas plkst. 12 (pēc Briseles laika).

4. Komisija katru ceturtdienu reģistrē tirgus cenas katrā dalībvalstī salīdzinājumā ar intervences cenu.

▼M6







3. Iedaļa

Procedūra sviesta iepirkšanai par 90 % no intervences cenas

9. pants

Kad Komisija ir nolēmusi uzsākt iepirkt piedāvāto sviestu atbilstošo 2. panta 1. punktam, attiecīgā intervences aģentūra rīkojas saskaņā ar šo iedaļu.

10. pants

1. Pārdevēji iesniedz rakstiski piedāvājumu, par kuru izdod kvīti, vai izmantojot jebkuru rakstisku telekomunikāciju līdzekli ar apstiprinājumu par saņemšanu.

2. Piedāvājumos norāda:

a) pārdevēja nosaukumu un adresi;

b) piedāvāto daudzumu;

c) vietu, kur glabā sviestu.

3. Piedāvājumi ir derīgi tikai tad, ja:

a) tie attiecas uz sviesta daudzumu, kas atbilst 4. panta 4. punkta prasībām;

b) tiem ir pievienota pretendenta rakstiska apņemšanās izpildīt 4. panta 3. punkta un 14. panta 2. punkta prasības;

c) ir sniegts pierādījums, ka ne vēlāk kā dienā, kad saņemts piedāvājums, dalībvalstī, kurā iesniedz piedāvājumu pārdevējs ir iemaksājis nodrošinājumu EUR 5 par 100 kg.

4. Pasākumus, kas paredzēti 3. punkta b) apakšpunktā, ja sākotnēji nosūtīti intervences aģentūrai, uzskata par automātiski atjaunotiem nākošajiem piedāvājumiem, kamēr pretendents vai intervences aģentūra skaidri izsaka atcelšanu, ar noteikumu, ka:

a) sākotnējā piedāvājumā paredzēts, ka pārdevējs/a plāno no šī punkta gūt sev labumu;

b) turpmākajos piedāvājumos atsaucas uz šī punkta noteikumiem un sākotnējā piedāvājuma datumu.

5. Intervences aģentūra reģistrē datumu, kurā ir saņemts piedāvājums, iesaistītos daudzumus un to attiecīgos ražošanas datumus un vietu, kur piedāvāto sviestu uzglabā.

6. Piedāvājumus var atsaukt pēc tam, kad tos saņēmusi intervences aģentūra.

11. pants

Piedāvājuma uzturēšana spēkā un sviesta piegāde intervences aģentūras norādītajai noliktavai 12. panta 2. punktā noteiktajā termiņā ir pamatprasības Komisijas Regulas (EEK) Nr. 2220/85 ( 15 ) 20. panta nozīmē.

12. pants

1. Pēc piedāvājuma pārbaudes un piecu darba dienu laikā pēc saņemšanas, intervences aģentūra izdod datētu un numurētu piegādes orderi, kurā norāda:

a) daudzumu, kas jāpiegādā;

b) sviesta piegādes galīgo datumu;

c) saldētavu, uz kuru tas jānogādā.

2. Pārdevējs 21 dienas laikā pēc pārdošanas piedāvājumu piegādā sviestu uz saldētavas kravas platformas. Piegādi var veikt vairākos sūtījumos.

Visas izmaksas, kas rodas, izkraujot sviestu uz saldētavas platformas, sedz pārdevējs.

3. 10. panta 3. punktā minēto nodrošinājumu atmaksā tiklīdz pārdevējs piegādājis visu norādīto daudzumu preču piegādes rīkojumā noteiktajā termiņā.

Tomēr, ja 4. panta 1. punktā minētās pārbaudes liecina, ka sviests neatbilst šajā pantā noteiktajām prasībām, tad nodrošinājumu konfiscē attiecībā uz piegādāto daudzumu. Attiecībā uz atlikušajiem daudzumiem, iepirkšanu atceļ un nodrošinājumu atmaksā.

4. Izņemot nepārvaramas varas gadījumus, ja pārdevējs nepiegādā sviestu preču piegādes rīkojumā noteiktajā termiņā, nodrošinājumu, kas paredzēts 10. panta 3. punkta c) apakšpunktā, konfiscē proporcionāli nepiegādātajiem daudzumiem, un atceļ arī šo vēl nepiegādāto daudzumu iepirkšanu.

5. Šī panta nolūkā uzskata, ka sviests jānogādā uz intervences aģentūru dienā, kad viss piedāvājumā ietvertais sviesta daudzums tiek ievests intervences aģentūras norādītajā noliktavā, bet ne agrāk kā nākamajā dienā pēc tam, kad izsniegts preču piegādes rīkojums.

6. No pārdošanas izrietošās tiesības un pienākumus nevar nodot citai personai.

13. pants

1. Intervences aģentūra samaksā pārdevējam par katru pārņemto sviesta daudzumu starp 45. un 65. dienu pēc pārņemšanas ar noteikumu, ka ir apstiprināta atbilstība 3. un 4. panta noteikumiem.

2. Šī panta nolūkā pārņemšanas datums ir datums, kad sviestu ieved intervences aģentūras norādītajā saldētavā, bet ne agrāk ka nākamajā dienā pēc tam, kad izsniegts preču piegādes rīkojums, kas minēts 12. panta 1. punkta.

14. pants

1. Sviestu iztur uzglabāšanas pārbaudes laiku. Šo laiku nosaka 30 dienas, sākot no pārņemšanas dienas.

2. Savos piedāvājumos pārdevēji apņemas, ka tad, ja pārbaude, saņemot sviestu intervences aģentūras norādītajā noliktavā, parāda, ka sviests neatbilst 3. un 4. pantā izklāstītajām prasībām, vai tad, ja uzglabāšanas pārbaudes laika beigās sviesta minimālās organoleptiskās īpašības izrādās sliktākas par tām, kas izklāstītas I pielikumā, viņi:

a) paņems atpakaļ attiecīgo sviestu un

b) samaksās attiecīgā sviesta uzglabāšanas izmaksas, sākot no pārņemšanas dienas līdz tā izvešanai no noliktavas.

Maksājamās uzglabāšanas izmaksas nosaka pēc standarta ievešanas, izvešanas un glabāšanas izmaksām, kas noteiktas saskaņā ar Padomes Regulas (EEK) Nr. 1883/78 ( 16 ) 6. pantu.

15. pants

1. Katru otrdienu ne vēlāk kā pulksten 12 dienā (pēc Briseles laika) dalībvalstis informē Komisiju par tiem sviesta daudzumiem, uz ko iepriekšējā nedēļā ir attiecies pārdošanas piedāvājums saskaņā ar 10. pantu.

2. Kad ir konstatēts, ka piedāvājumi sasniedz 75 % no daudzumiem attiecīgajā gadā, kas minēti Regulas (EK) Nr. 1255/1999 6. panta 1. punkta otrajā apakšpunktā, šī panta 1. punktā minēto informāciju nosūta katru dienu pirms pulksten 12 diena (pēc Briseles laika) par piedāvātajiem sviesta daudzumiem iepriekšējā dienā.

Kad ir konstatēts, ka piedāvājumi attiecīgajā gadā sasniedz daudzumus, kas minēti Regulas (EK) Nr. 1255/1999 6. panta 1. punkta otrajā apakšpunktā, iepirkšanu var pārtraukt saskaņā ar šīs Regulas 42. panta 2. punktā minēto procedūru.

15.a pants

Iepirkšanas pārtraukšanas gadījumā saskaņā ar 2. panta 2. punktu vai 15. panta 2. punkta otro apakšpunktu nepieņem jaunus piedāvājumus, sākot no dienas, kas sekopēc lēmuma stāšanās spēkā par iepirkšanas pārtraukšanu dienas.

▼M6







3.a Iedaļa

Sviesta iepirkšanas procedūra konkursa kārtībā

16. pants

1. Ja Komisija nolemj, ka sviests jāiepērk ar atklātu pastāvīgu uzaicinājumu uz konkursu saskaņā ar Regulas (EK) Nr. 1255/1999 6. panta 1. punkta otro apakšpunktu un saskaņā ar tās 42. panta 2. punktā noteikto kārtību, tad piemēro šīs regulas 3., 4., 5., 6., 12., 13. un 14. panta noteikumus, ja vien šajā iedaļā nav paredzēts citādi.

2. Paziņojumu par uzaicinājumu uz konkursu publicē Eiropas Savienības Oficiālajā Vēstnesī.

▼M11

3. Termiņš piedāvājumu iesniegšanai, atbildot uz attiecīgo uzaicinājumu uz konkursu, ir plkst. 11:00 (pēc Briseles laika) mēneša otrajā un ceturtajā otrdienā, izņemot augusta otro otrdienu. Ja otrdiena ir valsts svētku diena, termiņš ir plkst. 11:00 (pēc Briseles laika) iepriekšējā darba dienā.

▼M6

17. pants

1. Ieinteresētās puses piedalās konkursa procedūrā, ko izziņojusi dalībvalsts intervences aģentūra, vai nu iesniedzot rakstisku piedāvājumu, par kuru izdod kvīti, vai izmantojot jebkuru rakstisku telekomunikāciju līdzekli ar apstiprinājumu par saņemšanu.

2. Piedāvājumā iekļauj:

a) pretendenta nosaukumu un adresi;

b) piedāvāto daudzumu;

c) piedāvāto cenu, neskaitot valsts nodokļus un izdevumus, par 100 kilogramiem sviesta, kas piegādāts uz saldētavas kravas platformas, šī cena ir izteikta eiro līdz ne vairāk kā divām decimālzīmēm;

d) vietu, kur sviestu glabā.

3. Piedāvājumi ir derīgi tikai tad, ja:

a) tie attiecas uz sviesta daudzumu, kas atbilst 4. panta 4. punkta prasībām;

b) tiem ir pievienota pretendenta rakstiska apņemšanās izpildīt 4. panta 3. punkta un 14. panta 2. punkta prasības;

c) ir iesniegts pierādījums, ka pretendents, pirms beidzies termiņš pieteikumu iesniegšanai par attiecīgo uzaicinājumu uz konkursu dalībvalstī, kurā pieteikums iesniegts, iemaksājis nodrošinājumu EUR 5 par 100 kg.

4. Pasākumus, kas paredzēti 3. punkta b) apakšpunktā, ja sākotnēji nosūtīti intervences aģentūrai, uzskata par automātiski atjaunotiem nākošajiem piedāvājumiem, kamēr pretendents vai intervences aģentūra skaidri izsaka atcelšanu, ar noteikumu, ka:

a) sākotnējā pieteikumā noteikts, ka pretendents plāno no šī punkta noteikumiem gūt labumu;

b) turpmākajos piedāvājumos atsaucas uz šī punkta noteikumiem un sākotnējā piedāvājuma datumu.

5. Intervences aģentūra reģistrē dienu, kurā ir saņemts piedāvājums, iesaistītos daudzumus un to attiecīgos ražošanas datumus un vietu, kur piedāvāto sviestu uzglabā.

6. Pieteikumus, kas attiecas uz attiecīgo uzaicinājumu uz konkursu, nevar atsaukt pēc to iesniegšanas termiņa beigām, kurš minēts 16. panta 3. punktā.

17.a pants

Piedāvājuma uzturēšana spēkā pēc piedāvājumu iesniegšanas termiņa beigām un sviesta piegāde intervences aģentūras norādītajai noliktavai 17.d panta 3. punktā noteiktajā laikā veido pamatprasības Regulas (EEK) Nr. 2220/85 20. panta nozīmē.

17.b pants

▼M11

1. Dalībvalstis 16. panta 3. punktā minētajā termiņā informē Komisiju par pretendentu piedāvātajiem daudzumiem un cenām.

Ja nav iesniegts neviens piedāvājums, dalībvalstis par to paziņo Komisijai tajā pašā termiņā.

▼M6

2. Ņemot vērā pieteikumus, kas saņemti pēc katra uzaicinājuma uz konkursu, Komisija saskaņā ar Regulas (EK) Nr. 1255/1999 42. panta 2. punktā minēto kārtību nosaka maksimālo iepirkuma cenu, atsaucoties uz piemērojamo intervences cenu.

3. Var pieņemt lēmumu neturpināt uzaicinājumu uz konkursu.

17.c pants

Piedāvājumus noraida, ja piedāvātā cena ir augstāka nekā maksimālā cena, kas minēta 17.b panta 2. punktā, piemērojot attiecīgo konkursa procedūru.

17.d pants

1. Intervences aģentūra nekavējoties informē pretendentus par viņu piedalīšanās rezultātiem konkursā.

Ja piedāvājums nav bijis sekmīgs, nekavējoties atmaksā 17. panta 3. punkta c) apakšpunktā minētos nodrošinājumus.

Tiesības un pienākumus, kas izriet no konkursa procedūras, nevar nodot citai personai.

2. Intervences aģentūra nekavējoties veiksmīgajam pretendentam izsniedz datētu un numurētu preču piegādes rīkojumu, norādot:

a) daudzumu, kas jāpiegādā;

b) sviesta piegādes galīgo datumu;

c) saldētavu, uz kuru tas jānogādā.

3. Izraudzītais pretendents 21 dienas laikā pēc piedāvājumu iesniegšanas beigu termiņa piegādā sviestu uz saldētavas kravas platformas. Piegādi var veikt vairākos sūtījumos.

Visas izmaksas, kas rodas, izkraujot sviestu uz saldētavas platformas, sedz izraudzītais pretendents.

4. 17. panta 3. punkta c) apakšpunktā paredzēto nodrošinājumu atmaksā, tiklīdz izraudzītais pretendents noteiktajā termiņā piegādājis preču piegādes rīkojumā norādīto daudzumu.

Tomēr, ja pārbaudes, kas minētas 4. panta 1. punktā, liecina, ka sviests neatbilst šajā pantā noteiktajām prasībām, tad nodrošinājumu konfiscē par piegādātajiem daudzumiem. Attiecībā uz atlikušajiem daudzumiem, iepirkšanu atceļ un drošības nodrošinājumu atmaksā.

5. Izņemot nepārvaramas varas gadījumus, ja izraudzītais pretendents nepiegādā sviestu noteiktajā termiņā, nodrošinājumu, kas paredzēts 17. panta 3. punkta c) apakšpunktā, konfiscē proporcionāli nepiegādātajiem daudzumiem, un atceļ arī vēl nepiegādāto daudzumu iepirkšanu.

6. Šī panta nolūkā uzskata, ka sviests jānogādā uz intervences aģentūru dienā, kad viss piedāvājumā ietvertais sviesta daudzums tiek ievests intervences aģentūras norādītajā noliktavā, bet ne agrāk kā nākamajā dienā pēc tam, kad izsniegts preču piegādes rīkojums.

▼B







4. Iedaļa

Ievešana un izvešana no noliktavas

18. pants

1. Dalībvalstis izstrādā tehniskās normas, kas jo īpaši paredz uzglabāšanas temperatūru ne zemāku par -15°C saldētavās, kuras minētas Regulas (EK) Nr. 1255/1999 6. panta 2. punkta trešajā daļā, un veic jebkurus citus pasākumus, lai nodrošinātu pareizu sviesta uzglabāšanu. Pret attiecīgo risku apdrošinās vai nu uzglabātāja līgumsaistību veidā, vai arī intervences aģentūras visaptverošas atbildības veidā; dalībvalstis var rīkoties arī kā apdrošinātāji paši sev.

2. Intervences aģentūras prasa, lai sviestu piegādā uz saldētavas kravas platformas un uzglabā noliktavā uz paliktņiem tā, lai partijas būtu viegli atpazīstamas un viegli pieejamas.

3. Kompetentā aģentūra, kas ir atbildīga par pārbaudēm, veic arī nepieteiktas pārbaudes par produktu atrašanos noliktavā, saskaņā ar Komisijas Regulas (EK) Nr. 2148/96 4. pantu ( 17 ).

19. pants

1. Intervences aģentūra izvēlas to saldētavu, kas ir pieejama vistuvāk vietai, kur uzglabā sviestu.

Tomēr, ja, izvēloties citu saldētavu, nerodas uzglabāšanas papildizmaksas, tā var izvēlēties citu noliktavu, kas atrodas tādā attālumā, kāds minēts 2. punktā.

Tā var izvēlēties saldētavu, kas atrodas ārpus šā attāluma, ja kopējie izdevumi, ieskaitot uzglabāšanas un transportēšanas izmaksas, ir mazāki. Šajā gadījumā intervences aģentūra nekavējoties paziņo par savu izvēli Komisijai.

2. Maksimālais attālums, kas norādīts Regulas (EK) Nr. 1255/1999 6. panta 2. punkta trešajā daļā, ir 350 km. Lielākam attālumam transportēšanas papildizmaksas, ko sedz intervences aģentūra, ir EUR 0,065 uz tonnu un uz kilometru.

Tomēr, ja intervences aģentūra, kas iepērk sviestu, atrodas dalībvalstī, kas nav tā dalībvalsts, kuras teritorijā uzglabā piedāvāto sviestu, tā maksimālā attāluma aprēķinam, kas minēts pirmajā daļā, neņem vērā attālumu starp pārdevēja noliktavu un iepērkošās intervences aģentūras dalībvalsts robežu.

3. Papildizmaksas, kas norādītas 2. punktā, intervences aģentūra sedz tikai tad, ja sviesta temperatūra piegādes brīdī saldētavā nepārsniedz 6 °C.

20. pants

Izvešanas laikā no noliktavas intervences aģentūra, ja piegāde notiek no saldētavas, sagatavo sviestu uz paliktņiem uz noliktavas platformas, vajadzības gadījumā iekraujot transporta līdzeklī, ja tas ir kravas automašīna vai dzelzceļa vagons. Ar to saistītās izmaksas sedz intervences aģentūra, un kraušanas izmaksas un izmaksas produktu noņemšanai no paliktņiem sedz sviesta pircējs.

▼M6







5. Iedaļa

Sviesta pārdošanas procedūra konkursa kārtībā

21. pants

1. Sviestu pārdod, izmantojot pastāvīgo uzaicinājumu uz konkursu, ko organizē katra intervences aģentūra.

2. Sviesta pārdošana attiecas uz sviestu, kas nogādāts noliktavā pirms ►M20 2007. gada 1. jūnijs. ◄

3. Paziņojumu par pastāvīgo uzaicinājumu uz konkursu publicē Eiropas Savienības Oficiālajā Vēstnesī vismaz astoņas dienas pirms pirmā piedāvājumu iesniegšanas termiņa beigām.

4. Intervences aģentūra izdod paziņojumu par uzaicinājumu uz konkursu, jo īpaši norādot termiņu un adresi piedāvājumu iesniegšanai.

Viņi arī norāda sviesta, kas ir to īpašumā:

a) saldētavas atrašanās vietu, kur sviests, kas jāpārdod, tiek uzglabāts,

b) pārdošanai paredzēto daudzumu katrā saldētavā.

5. Intervences aģentūras atjauno 4. punktā minēto informācijas sarakstu, kuru pēc pieprasījuma dara pieejamu ieinteresētajām pusēm. Tās arī publicē atjauninātus sarakstus attiecīgā formā, kurus norāda paziņojumā par pastāvīgo uzaicinājumu uz konkursu.

6. Intervences aģentūras veic vajadzīgos pasākumus, lai ļautu ieinteresētās pusēm:

a) pirms piedāvājuma iesniegšanas pārbaudīt par saviem līdzekļiem pārdošanai piedāvātā sviesta paraugus;

b) pārbaudīt minētos analīžu rezultātus pēc Komisijas Regulas (EK) Nr. 213/2001 8. panta ( 18 ).

22. pants

1. Pastāvīgā konkursa piedāvājumu iesniegšanas laikā intervences aģentūras organizē atsevišķas konkursa kārtas.

▼M11

2. Termiņš piedāvājumu iesniegšanai, atbildot uz attiecīgo uzaicinājumu uz konkursu, ir plkst. 11:00 (pēc Briseles laika) mēneša otrajā un ceturtajā otrdienā, izņemot augusta otro otrdienu un decembra ceturto otrdienu. Ja otrdiena ir valsts svētku diena, termiņš ir plkst. 11:00 (pēc Briseles laika) iepriekšējā darba dienā.

▼M6

23. pants

1. Pretendents katrā atsevišķā konkursa kārtā iesniedz rakstiski piedāvājumu, par kuru izdod kvīti, vai izmantojot jebkuru rakstisku telekomunikāciju līdzekli ar apstiprinājumu par saņemšanu.

Piedāvājumus iesniedz intervences aģentūrai, kura glabā sviestu, kurai tiek izteikts piedāvājums.

2. Piedāvājumā iekļauj:

a) pretendenta nosaukumu un adresi;

b) vēlamo daudzumu;

c) cenu eiro, kas piedāvāta par 100 kilogramiem, neieskaitot valsts nodokļus un izdevumus, kas nogādāti uz saldētavas kravas platformas;

d) vajadzības gadījumā saldētavu, kurā glabā sviestu, un, ja nepieciešams, saldētavas aizstājēju;

e) vajadzības gadījumā 4. panta 6. punkta e) apakšpunktā minētos norādījumus par sviesta veidu, par kuru tiek iesniegts piedāvājums.

3. Piedāvājumi nav derīgs tikai tad, ja:

a) tie attiecas vismaz uz piecām tonnām, vai uz faktiski pieejamo daudzumu, ja pieejamais daudzumus saldētavā ir mazāks par piecām tonnām;

b) dalībvalstī, kurā iesniegts piedāvājums ir sniegts pierādījums, ka pretendents iemaksājis nodrošinājumu 70 eiro apmērā par attiecīgo konkursa kārtu pirms piedāvājumu iesniegšanas beigu termiņa.

4. Piedāvājumus nevar atsaukt pēc 22. panta 2. punktā paredzētā piedāvājumu iesniegšanas termiņa beigām.

24. pants

Attiecībā uz 23. panta b) apakšpunktā paredzētā piedāvājuma nodrošinājumu, pamatprasības Regulas (EEK) Nr. 2220/85 20. panta nozīmē ir izpildītas attiecībā uz sviesta pārņemšanu šīs regulas 24.f panta 2. punkta noteiktajā termiņā.

24.a pants

▼M11

1. Dalībvalstis 22. panta 2. punktā minētajā termiņā informē Komisiju par pretendentu piedāvātajiem daudzumiem un cenām, kā arī par tirdzniecībā piedāvātā sviesta daudzumu.

Nesaņemot nevienu piedāvājumu, dalībvalstis par to paziņo Komisijai tajā pašā termiņā, ja attiecīgajā dalībvalstī sviests ir pieejams tirgošanai.

▼M6

2. Pamatojoties uz katrā konkursa kārtā saņemtajiem piedāvājumiem, minimālo sviesta pārdošanas cenu nosaka saskaņā ar Regulas (EK) Nr. 1255/1999 42. panta 2. punktā minēto kārtību. Šī cena var atšķirties atkarībā no pārdošanai piedāvātā sviesta daudzuma atrašanās vietas.

Var pieņemt lēmumu piešķiršanu neveikt konkursa kārtā.

24.b pants

Piedāvājumus noraida, ja piedāvātā cena iz zemāka par noteikto minimālo cenu.

24.c pants

1. Intervences aģentūra var veikt piešķīrumu saskaņā ar 2. līdz 5. punktu.

2. Sviestu piešķir, pamatojoties uz tā ievešanas datumu noliktavā, sākot ar vecāko no kopējā daudzuma vai attiecīgi ar vecāko pieejamo saldkrējuma vai skābkrējuma sviesta daudzumu pretendenta norādītajā saldētavā.

3. Neierobežojot 24.b pantu, izraudzītais pretendents ir pretendents, kas piedāvā augstāko cenu. Ja viss pieejamais daudzums netiek piešķirts, atlikumu piešķir citiem pretendentiem, pamatojoties uz piedāvātajām cenām, sākot ar augstāko cenu.

4. Ja piedāvājuma pieņemšanas rezultātā tiktu noslēgti līgumi par sviesta lielāku pieejamo daudzumu noteiktā saldētavā, tikai pieejamo daudzumu piešķir attiecīgajam pretendentam.

Tomēr intervences aģentūra var izraudzīties citas saldētavas, lai iegūtu piedāvājumā noteikto vajadzīgo daudzumu ar noteikumu, ka pretendents piekrīt.

5. Ja divu vai vairāku piedāvājumu, kas piedāvā to pašu cenu sviestam noteiktā saldētavā, pieņemšanas rezultātā tiktu noslēgti līgumi par lielāku pieejamo daudzumu, piešķiršanu veic, pieejamo daudzumu sadalot proporcionāli, ņemot vērā daudzumus, par kuriem iesniegti piedāvājumi.

Tomēr, ja šāda piešķīruma rezultātā būtu jāpiešķir daudzumi, kas ir mazāki par piecām tonnām, tad piešķiršanu veic ar izlozi.

24.d pants

Tiesības un pienākumus, kas izriet no konkursa procedūras, nevar nodot citai personai.

24.e pants

1. Intervences aģentūra tūlīt paziņo visiem pretendentiem, kādi ir viņu rezultāti konkursā.

Ja piedāvājumi nav bijis sekmīgs, nekavējoties atmaksās 23. panta 3. punkta b) apakšpunktā paredzētos nodrošinājumus.

2. Izraudzītie pretendenti intervences aģentūrai samaksā summu, kas atbilst viņu piedāvājumam par katru daudzumu, kuru tie paredzējuši izņemt no saldētavas pirms sviesta izņemšanas no noliktavas un 24.f panta 2. punktā noteiktajā termiņā.

24.f pants

1. Kad 24.e panta 2. punktā minētā summa ir samaksāta, intervences aģentūra izsniedz preču izņemšanas rīkojumu norādot:

a) daudzumu, par kuru attiecīgā summa ir samaksāta;

b) saldētavu, kurā tiek uzglabāts sviests;

c) galīgo datumu sviesta izņemšanai.

2. Izraudzītie pretendenti piešķirto sviestu izņem 30 dienu laikā no pieteikumu iesniegšanas termiņa beigām. Sviesta izņemšanu var veikt pa partijām, ja katra no tām nav mazāka par piecām tonnām. Tomēr, ja saldētavā atlikušais daudzums ir mazāks par piecām tonnām, var piegādāt mazāko daudzumu.

Ja sviestu neizņem pirmajā apakšpunktā norādītajā termiņā, tad, izņemot nepārvaramas varas gadījumus, uzglabāšanas izmaksas sedz izraudzītais pretendents ar pirmo dienu pēc šā termiņa beigām. Turklāt izraudzītais pretendents pati/pats sedz ar uzglabāšanu saistītās izmaksas.

3. Iesniegto nodrošinājumu, kas noteikts saskaņā ar 23. panta 3. punkta b) apakšpunktu, nekavējoties atmaksā attiecībā uz aizvestajiem daudzumiem termiņā, kas paredzēts šī panta 2. punkta pirmajā apakšpunktā.

Nodrošinājumu konfiscē 2. punkta otrā apakšpunkta gadījumā.

2. punkta otrā apakšpunkta minētajā nepārvaramas varas gadījumā, intervences aģentūra veic tādu pasākumu, kuru tā uzskata par nepieciešamu, ņemot vērā radušos situāciju.

24.g pants

Ne vēlāk kā katras nedēļas otrdienā dalībvalstis informē Komisiju par sviesta daudzumiem:

a) par kuriem iepriekšējā nedēļā ir noslēgts pārdošanas līgums;

b) kuri iepriekšējā nedēļā pārņemti.

▼B







III NODAĻA

SVIESTA VAI KRĒJUMA PRIVĀTA UZGLABĀŠANA







1. Iedaļa

Līgums un uzglabāšanas nosacījumi

25. pants

Šajā nodaļā:

— “uzglabājamā partija” nozīmē daudzumu, kas sver vismaz vienu tonnu un kuram ir viendabīgs sastāvs un kvalitāte, kas ražots vienā uzņēmumā, saņemts uzglabāšanai vienā noliktavā vienā dienā,

— “līgumā paredzētās uzglabāšanas sākuma diena” nozīmē nākošo dienu pēc saņemšanas noliktavā,

— “līgumā paredzētās uzglabāšanas pēdējā diena” nozīmē dienu pirms izvešanas no noliktavas.

26. pants

Līgumus par sviesta vai krējuma privāto uzglabāšanu, kas minēta Regulas (EK) Nr. 1255/1999 6. panta 3. punkta ceturtajā daļā, noslēdz starp tās dalībvalsts intervences aģentūru, kuras teritorijā uzglabā sviestu un krējumu, un fiziskām vai juridiskām personām, še turpmāk “līgumslēdzējiem”.

27. pants

1. Privātās uzglabāšanas līgumu var noslēgt tikai par sviestu vai krējumu, kas minēts Regulas (EK) Nr. 1255/1999 6. panta 3. punkta pirmajā daļā.

Sviestam jābūt ražotam uzņēmumā, kas apstiprināts saskaņā ar šīs regulas 5. panta 1. punkta a), b) un c) apakšpunktu, 28 dienās pirms dienas, kad sākas līgumā paredzētā uzglabāšana. Tam jāatbilst ražotājas dalībvalsts kvalitātes kategorijai, kas minēta V pielikumā, un tā radioaktivitātes līmenis nedrīkst pārsniegt maksimāli pieļaujamo, kas minēts 4. panta 2. punktā.

2. Uzglabāšanas līgumu nevar noslēgt par sviestu vai krējumu:

a) attiecībā uz kuru ir iesniegts pieteikums par tiešu patēriņa atbalstu saskaņā ar citiem Kopienas noteikumiem;

b) kurš ir novietots saskaņā ar Padomes Regulas (EEK) Nr. 565/80 5. panta 1. punktā minēto procedūru ( 19 ); turpmāku novietošanu saskaņā ar šo procedūru uzskata par līgumā paredzētā uzglabāšanas termiņa beigām.

28. pants

1. Uzglabāšanas līgumus noslēdz rakstiski vienai vai vairākām partijām, un tie jo īpaši ietver noteikumus, kas attiecas uz:

a) sviesta vai krējuma daudzumu, kam piemēro līgumu;

b) atbalsta apjomu, ciktāl tas nav pretrunā ar 38. pantu;

c) datumiem, kas attiecas uz līguma noformēšanu, ciktāl tas nav pretrunā ar Regulas (EK) Nr. 1255/1999 6. panta 3. punkta piekto daļu;

d) saldētavu datiem.

2. Pārbaudes pasākumi, jo īpaši tie, kas minēti 33. pantā, un informācija, kas minēta šā panta 3. punktā, ir uzglabātājas dalībvalsts intervences aģentūras izstrādāto instrukciju priekšmets. Uzglabāšanas līgums atsaucas uz šīm instrukcijām.

3. Instrukcijas paredz, ka uz sviesta iesaiņojuma ir vismaz šādi konkrēti dati, kas vajadzības gadījumā var būt kodēti:

a) numurs, kas identificē rūpnīcu un ražotāju dalībvalsti;

b) ražošanas datums;

c) uzglabāšanas sākuma datums;

d) ražošanas partijas numurs;

e) vārds “sālīts”, ja tas ir sviests, kas minēts Regulas (EK) Nr. 1255/1999 6. panta 3. punkta pirmās daļas trešajā ievilkumā;

f) valsts kvalitātes kategorija, kas minēta V pielikumā;

g) tīrsvars.

Dalībvalstis var atsaukt prasību norādīt uzglabāšanas sākuma datumu uz iepakojuma ar nosacījumu, ka noliktavas pārvaldnieks uzņemas vest uzskaiti, kurā ierakstīti konkrēti dati par uzglabāšanas sākuma datumu, kā minēts pirmajā daļā.

29. pants

1. Saņemšana uzglabāšanai var notikt tikai starp tā paša gada 15. martu un 15. augustu. Izvešana no noliktavas var notikt tikai pēc uzglabāšanas gada 16. augusta.

2. Izvešana no noliktavas notiek veselās partijās vai, ja kompetentā aģentūra atļauj, mazākos daudzumos. Tomēr apstākļos, kas minēti 33. panta 2. punkta a) apakšpunktā, no noliktavas var izvest tikai apzīmogotus daudzumus.

30. pants

1. Pieteikumi par līguma noslēgšanu ar intervences aģentūru var attiekties tikai uz sviesta vai krējuma partijām, kuras ir pilnīgi saņemtas uzglabāšanai.

Pieteikumi jāsasniedz intervences aģentūrās ne vēlāk kā 30 dienas pēc uzglabāšanas sākuma dienas. Intervences aģentūras reģistrē to saņemšanas datumus.

Ja pieteikums sasniedz intervences aģentūru 10 darba dienās pēc termiņa, uzglabāšanas līgumu var noslēgt, bet atbalstu samazina par 30 %.

2. Uzglabāšanas līgumus noslēdz ne vēlāk kā 30 dienas pēc pieteikuma reģistrācijas datuma.

31. pants

Ja sviestu uzglabā dalībvalstī, kas nav ražotāja dalībvalsts, 30. pantā minēto uzglabāšanas līgumu slēdz ar nosacījumu, ka 50 dienās pēc sviesta saņemšanas uzglabāšanai tiek uzrādīts ražotājas dalībvalsts kompetentās aģentūras izsniegts sertifikāts.

Sertifikātā iekļauj informāciju, kas noteikta 28. panta 3. punkta a), b) un d) apakšpunktā un apstiprina, ka attiecīgais produkts ir sviests Regulas (EK) Nr. 1255/1999 6. panta 3. punkta pirmās daļas nozīmē.

Pirmajā daļā minētajā gadījumā uzglabāšanas līgumu noslēdz ne vēlāk kā 60 dienas pēc piedāvājuma reģistrēšanas datuma.







2. Iedaļa

Pārbaudes

32. pants

1. Dalībvalsts nodrošina, lai tiktu izpildīti visi nosacījumi, kas piešķir tiesības uz atbalsta maksājumu.

2. Līgumslēdzējs vai, pēc dalībvalsts vai tās pilnvarotās personas, kas atbildīga par uzglabājamo krājumu, lūguma, dara pieejamus kompetentajai aģentūrai, kas ir atbildīga par kontroli, visus attiecīgos dokumentus, kuri ļauj pārbaudīt šādus datus par privātajā uzglabāšanā nodotiem produktiem:

a) apstiprinājuma numuru, kas identificē rūpnīcu un ražotāju dalībvalsti;

b) ražošanas datumu;

c) uzglabāšanas sākuma datumu;

d) uzglabājamās partijas numuru;

e) atrašanos noliktavā un noliktavas adresi;

f) datumu, kad izved no noliktavas.

3. Līgumslēdzējs vai, vajadzības gadījumā, atbildīgs noliktavas darbinieks veic noliktavā pieejamo krājumu uzskaiti atbilstoši katram līgumam, aptverot:

a) privātajā uzglabāšanā novietoto produktu partiju numurus;

b) uzglabāšanas sākuma un beigu datumus;

c) sviesta un krējuma daudzumu, norādot pa partijām;

d) produktu novietojumu noliktavā.

4. Uzglabājamiem produktiem jābūt viegli identificējamiem, viegli pieejamiem un identificējamiem individuāli pēc līguma.

33. pants

1. Sākot uzglabāšanu, kompetentā aģentūra veic pārbaudes termiņā, kas sākas uzglabāšanas sākuma datumā un beidzas 28 dienas pēc piedāvājuma reģistrēšanas par 30. pantā minētā līguma noslēgšanu.

Lai nodrošinātu, ka uzglabājamie produkti ir piemēroti atbalsta saņemšanai, veic vismaz 5 % noliktavā ievietoto daudzumu reprezentatīvu paraugu pārbaudes, lai nodrošinātu, ka produkta masa, identitāte un pamatīpašības, uzglabājamās partijas pilnībā fiziski pietiekami inter alia atbilst pieteikumam par līguma noslēgšanu.

2. Kompetentā aģentūra:

a) vai nu apzīmogo produktus pa līgumiem, partijām vai mazākiem daudzumiem to pārbaužu laikā, kas paredzētas 1. punktā;

b) vai veic nepieteiktu pārbaudi, ņemot paraugus, lai nodrošinātu, ka produkti atrodas noliktavā. Attiecīgajam paraugam ir jābūt reprezentatīvam un tam jāatbilst vismaz 10 % no visa privātās uzglabāšanas atbalsta līgumā paredzētā daudzuma.

▼M1

3. Kompetentā aģentūra līgumā noteiktā glabāšanas termiņa beigās, ņemot paraugus, pārbauda svaru un identitāti. Tomēr, ja sviests noliktavā atrodas vēl pēc maksimālā līgumā noteiktā glabāšanas termiņa beigām, minēto pārbaudi var veikt, sviestu izvedot no noliktavas.

Lai veiktu pirmajā daļā minēto pārbaudi, līgumslēdzējs, norādot attiecīgās glabājamās partijas, kompetento aģentūru informē piecu darba dienu laikā pirms:

i) maksimālā līgumā noteiktā 210 dienu ilgā glabāšanas termiņa beigām, vai

ii) pirms izvešanas sākuma, ja produktus izved 210 dienu termiņa laikā vai pēc tā.

Dalībvalstis var paredzēt termiņus, kas ir īsāki par piecām darba dienām.

▼B

4. Par pārbaudēm, kas veiktas, ievērojot 1., 2. un 3. punktu, raksta atskaiti, norādot:

a) pārbaudes datumu;

b) tās ilgumu;

c) veiktās darbības.

Atskaite jāparaksta atbildīgajam inspektoram un jāapstiprina vai nu līgumslēdzējam vai atbildīgam noliktavas darbiniekam, un jāiekļauj maksājumu dokumentos.

5. Neatbilstību gadījumā, kas iespaido vismaz 5 % no pārbaudēm pakļauto produktu daudzuma, kompetentā aģentūra palielina pārbaudāmā parauga apjomu.

Dalībvalstis paziņo Komisijai par šādiem gadījumiem četrās nedēļās.







3. Iedaļa

Uzglabāšanas atbalsts

34. pants

1. Privātās uzglabāšanas atbalstu, kā paredzēts Regulas (EK) Nr. 1255/1999 6. panta 3. punkta pirmajā daļā, var piešķirt tikai tad, ja līgumā paredzētās uzglabāšanas termiņš ir starp 90 un 210 dienām.

Ja līgumslēdzējs neievēro 33. panta 3. punktā minēto termiņu, atbalstu samazina par 15 % un maksā tikai par laika posmu, par kuru līgumslēdzējs iesniedz kompetentajai aģentūrai pietiekamus pierādījumus, ka sviests vai krējums ir palicis līgumā paredzētajā uzglabāšanā.

2. Ciktāl tas nav pretrunā ar 38. pantu, Komisija katru gadu saskaņā ar Regulas (EK) Nr. 1255/1999 42. pantā izklāstīto procedūru nosaka atbalsta apjomu, kas minēts šīs regulas 6. panta 3. punkta trešajā daļā, attiecībā uz privātās uzglabāšanas līgumiem, kas sākas attiecīgajā gadā.

3. Atbalstu samaksā pēc līgumslēdzēja pieteikuma līgumā paredzētās uzglabāšanas beigās, 120 dienas pēc pieteikuma saņemšanas, ar nosacījumu, ka ir veiktas pārbaudes, kas noteiktas 33. panta 3. punktā un ka ir izpildīti nosacījumi tiesībām uz atbalstu.

Tomēr, ja ir jāsāk administratīva izmeklēšanu par tiesībām uz atbalstu, maksājumu neveic, kamēr tiesības nav atzītas.

4. Pēc 60 līgumā paredzētām uzglabāšanas dienām var izdarīt vienreizēju avansa maksājumu pēc līgumslēdzēja lūguma, ar nosacījumu, ka viņš iesniedz saistību nodrošinājumu, kas ir vienāds ar avansa maksājumu papildu 10 %. Avansa maksājumu aprēķina, par pamatu ņemot 90 dienas ilgu uzglabāšanas laiku. Saistību nodrošinājumu atbrīvo tiklīdz ir samaksāts atbalsta atlikums, kas minēts 3. punktā.

35. pants

1. Ja pēc pirmajām 60 līgumā paredzētajām uzglabāšanas dienām sviesta vai krējuma kvalitātes pasliktināšanās ir lielāka nekā parasti, līgumslēdzējiem var atļaut, vienu reizi katrai partijai, uz sava rēķina aizvietot bojāto daudzumu ar analogu sviesta vai krējuma daudzumu, kā noteikts Regulas (EK) Nr. 1255/1999 6. panta 3. punkta pirmajā daļā.

Ja pārbaudes glabāšanas vai izvešanas laikā konstatē brāķa daudzumus, par šiem daudzumiem atbalstu nemaksā. Turklāt uzglabājamās partijas atlikums, kuram joprojām ir tiesības uz atbalstu, nedrīkst būt mazāks par vienu tonnu. Šo pašu normu piemēro, ja daļa no partijas ir izvesta pirms 16. augusta vai pirms minimālā uzglabāšanas termiņa beigām.

2. Lai varētu aprēķināt atbalstu gadījumā, kas minēts 1. punkta pirmajā daļā, pirmā līgumā paredzētās uzglabāšanas diena ir līgumā paredzētās uzglabāšanas sākuma diena.

36. pants

1. Atbalstu par krējuma uzglabāšanu var piešķirt tikai pasterizētam krējumam, kura tauku saturs nav mazāks par 35 % un nav lielāks par 80 %.

2. Lai aprēķinātu atbalstu, krējuma daudzumus pārveido tāda sviesta ekvivalentā, kura tauku saturs ir 82 %, reizinot krējuma tauku saturu ar 1,20.

3. Pirms krējuma sasaldēšanas, laboratorija, ko apstiprinājusi kompetentā aģentūra, pārbauda 1. punktā noteikto tauku saturu.

37. pants

1. Dalībvalstis var atļaut, ka līgumslēdzēji brīvprātīgi uzņemas par visām uzglabājamajām partijām saskaņā ar visiem līgumiem, kas noslēgti attiecīgajā gadā, ievērot vienu minimālo tauku saturu, kas iepriekš noteikts 36. panta 1. punktā precizētajās robežās.

2. Ja piemēro 1. punktu, atbalstu piešķir, balstoties uz minimālo iepriekš noteikto tauku saturu.

Šādos gadījumos dalībvalstis saskaņā ar 36. panta 3. punktu pārbauda tauku saturu nejauši izvēlētiem paraugiem, ko paņem, bieži ierodoties bez iepriekšēja brīdinājuma.

Ja šādas pārbaudes konstatē, ka tauku saturs ir mazāks par iepriekš noteikto, par partijām, kas saņemtas noliktavā kopš pēdējās apmierinošās pārbaudes, nemaksā atbalstu un 1. punkts nav piemērojams attiecīgajam līgumslēdzējam atlikušajā līgumā paredzētās uzglabāšanas laikā.

Tomēr, ja konstatē, ka tauku saturs ir par 2 % zemāks nekā minimālais iepriekš noteiktais saturs, atbalstu maksā, balstoties uz konstatēto tauku saturu, bet no summas atskaita 10 %.

38. pants

1. Ja tirgus situācija prasa, atbalsta apjomu, uzglabāšanas sākuma un beigu termiņus un maksimālo uzglabāšanas ilgumu var mainīt gada laikā attiecībā uz līgumiem, kas vēl jānoslēdz.

▼M5 —————

▼B







IV NODAĻA

PAGAIDU UN NOBEIGUMA NOTEIKUMI

39. pants

Ar šo Regulas (EEK) Nr. 2315/76, Nr. 1547/87, Nr. 1589/87 un (EK) Nr. 454/95 ir atceltas.

Regulu (EK) Nr. 454/95 turpina piemērot privātās uzglabāšanas līgumiem, kas noslēgti līdz 2000. gada 1. janvārim.

Atsauces uz atceltajām regulām uzskata par atsaucēm uz šo regulu.

40. pants

Intervences cena sviestam, ko piemēro no 2000. gada 1. janvāra līdz 2000. gada 30. jūnijam ir cena, kas noteikta Padomes Regulā (EK) Nr. 1400/1999 ( 20 ).

41. pants

Šī regula stājas spēkā 2000. gada 1. janvārī.

Šī regula uzliek saistības kopumā un ir tieši piemērojama visās dalībvalstīs.









I PIELIKUMS







SASTĀVA PRASĪBAS, KVALITĀTES RĀDĪTĀJI UN ANALĪTISKĀS METODES Parametri Saturs un kvalitātes rādītāji References metode Tauki Vismaz 82 % (2) Ūdens Ne vairāk kā 16 % (2) Beztauku sausna Ne vairāk kā 2 % (2) Brīvās taukskābes (1) Ne vairāk kā 1,2 mmol/100 g tauku (2) Peroksīda skaitlis Ne lielāks kā 0,3 mekv.skābekļa/1 000 g tauku (2) Kolibaktērijas Nav nosakāmas 1 g (2) Citi tauki Nav nosakāmi ar triglicerīdu analīzi (2) Vielas mikroskopiskos daudzumos (1) steroli (2) vanilīns (2) karotīnskābes etilesters (2) enantskābes triglicerīdi (2) Nav nosakāma (2) Citas vielas mikroskopiskos daudzumos (1) Nav nosakāma Metodes, ko apstiprinājusi kompetenta iestāde Sensorie rādītāji Vismaz četri no pieciem punktiem par izskatu, garšu un konsistenci (2) Ūdens dispersija Vismaz četri punkti (2) (1) Vielas mikroskopiskos daudzumos, kas atļautas saskaņā ar Regulu (EEK) Nr. 3143/85 (OV L 298, 12.11.1985., 9. lpp.) un Regulu Nr. 429/90 (OV L 45, 21.2.1990., 8. lpp.) un Regulu (EK) Nr. 2571/97 (OV L 350, 20.12.1997., 3. lpp.). (2) ►M3 ◄

▼M3 —————

▼B









IV PIELIKUMS

PARAUGU ŅEMŠANA ĶĪMISKAJĀM UN MIKROBIOLOĢISKAJĀM ANALĪZĒM UN SENSORAJAI VĒRTĒŠANAI

1. Ķīmiskās un mikrobioloģiskās analīzes.







Sviesta daudzums (kg) Minimālais paraugu skaits (> 100 g) ≤ 1 000 2 > 1 000 ≤ 5 000 3 > 5 000 ≤ 10 000 4 > 10 000≤ 15 000 5 > 15 000 ≤ 20 000 6 > 20 000 ≤ 25 000 7 > 25 000 7 + 1 uz 25 000 kg vai tā daļu

Paraugu ņemšanu mikrobioloģiskajām analīzēm jāveic aseptiskos apstākļos.

Ne vairāk kā piecus 100 g paraugus var apvienot vienā paraugā, kuru analizē pēc rūpīgas samaisīšanas.

Paraugus vajadzētu ņemt izlases veidā dažādās piedāvātā daudzuma vietās un analizēt pirms vai vienlaikus ar nonākšanu intervences aģentūras norādītajā noliktavā.

Kopējā sviesta parauga sagatavošana (ķīmiskās analīzes):

a) lietojot tīru, sausu sviesta taustu vai līdzīgu piemērotu instrumentu, izvelk vismaz 30 g sviesta no gabala vidus un ieliek parauga traukā. Tad kopējo paraugu var noslēgt un nosūtīt uz laboratoriju analīzēm;

b) laboratorijā kopējo paraugu silda oriģinālā neatvērtā traukā līdz 30 °C, kamēr, bieži kratot, iegūst viendabīgu šķidru emulsiju, bez cietiem gabaliem. Konteineram vajadzētu būt piepildītam līdz pusei vai līdz divām trešdaļām tilpuma.

Katram ražotājam, kas piedāvā sviestu intervencei, gadā divos paraugos jāpārbauda tauku, kas nav piena tauki, piemaisījumi un vienā paraugā – mikroelementi.

2. Sensorā vērtēšana.







Sviesta daudzums (kg) Minimālais paņemamo paraugu skaits 1 000 ≤ 5 000 2 > 5 000 ≤ 25 000 3 > 25 000 3 + 1 uz 25 000 kg vai tā daļa

Paraugus vajadzētu ņemt izlases veidā dažādās piedāvātā daudzuma vietās starp 30. un 45. dienu pēc sviesta saņemšanas un novērtēt.

Katru paraugu vajadzētu novērtēt atsevišķi saskaņā ►M3 ar Regulas (EK) Nr. 213/2001 VII pielikumu ◄ . Nav pieļaujama atkārtota paraugu ņemšana un atkārtota vērtēšana.

3. Norādījumi, kas jāievēro parauga neatbilstības gadījumā:

a) ķīmiskās un mikrobioloģiskās analīzes: — ja analizē atsevišķus paraugus, pieļaujams viens paraugs ar vienu defektu uz pieciem līdz 10 paraugiem vai pieļaujami divi paraugi ar vienu defektu katrs uz 11 līdz 15 paraugiem attiecīgi. Ja paraugs nav izturējis pārbaudi, jāpaņem divi jauni paraugi abās pusēs neatbilstošajam paraugam un jāpārbauda neatbilstošie rādītāji. Ja abi paraugi neatbilst instrukcijai, sviesta daudzums starp diviem oriģinālajiem paraugiem abās neatbilstošā parauga pusēs jāizslēdz no piedāvātā daudzuma. — Noraidāmais daudzums gadījumā, ja neatbilst jaunais paraugs: — — ja analizē jauktus paraugus, gadījumā, ja jauktais paraugs neatbilst pēc viena parametra, daudzums, ko pārstāv jauktais paraugs, tiek izslēgts no piedāvātā daudzuma. Daudzumu, ko pārstāv viens jauktais paraugs, var noteikt, sadalot piedāvāto daudzumu, pirms paraugus paņem izlases veidā no katras tā daļas;

b) sensorā vērtēšana: ja paraugs neiztur sensoro vērtēšanu, sviesta daudzumu starp diviem blakus paraugiem abās pusēs neatbilstošajam paraugam izslēdz no piedāvātā daudzuma;

c) gadījumā, ja paraugs neiztur ķīmisko vai mikrobioloģisko un sensoro pārbaudi, noraida visu daudzumu.

▼M19









V PIELIKUMS

VALSTS KVALITĀTES KATEGORIJAS

— “beurre de laiterie; qualité extra; melkerijboter; extra kwaliteit” attiecībā uz Beļģijas sviestu,

— “Екстра качество” attiecībā uz Bulgārijas sviestu,

— “České stolní máslo” attiecībā uz Čehijas Republikas sviestu,

— “smør af første kvalitet” attiecībā uz Dānijas sviestu,

— “Markenbutter” attiecībā uz Vācijas sviestu,

— “Ekstra kvaliteet” attiecībā uz Igaunijas sviestu,

— “προϊόν προερχόμενο αποκλειστικά από κρέμα γάλακτος που υπέστη επεξεργασία φυγοκεντρήσεως και παστεριώσεως” attiecībā uz Grieķijas sviestu,

— “producto exclusivamente a partir de leche de vaca o de nata de leche pasteurizada” attiecībā uz Spānijas sviestu,

— “pasteurisé A” attiecībā uz Francijas sviestu,

— “Irish creamery butter” attiecībā uz Īrijas sviestu,

— “prodotto esclusivamente con crema di latte sottoposta ad un trattamento di centrifugazione e pastorizzazione” attiecībā uz Itālijas sviestu,

— “Ekstra klases sviests” attiecībā uz Latvijas sviestu,

— “A klasės sviestas” attiecībā uz Lietuvas sviestu,

— “Marque Rose” vai “Beurre de première qualité” attiecībā uz Luksemburgas sviestu,

— “Márkázott vaj” attiecībā uz Ungārijas sviestu,

— “Extra kwaliteit” attiecībā uz Dānijas sviestu,

— “Teebutter” attiecībā uz Austrijas sviestu,

— “masło ekstra; masło delikatesowe; masło wyborowe” attiecībā uz Polijas sviestu,

— “produto exclusivamente a partir de leite ou de nata de leite de vaca pasteurizados” attiecībā uz Portugāles sviestu,

— “unt extra” attiecībā uz Rumānijas sviestu,

— “Surovo maslo I. vrste” attiecībā uz Slovēnijas sviestu,

— “Slovenské výberové maslo” attiecībā uz Slovākijas sviestu,

— “perinteinen meijerivoi/traditionellt mejerismör” attiecībā uz Somijas sviestu,

— “svensk smör” attiecībā uz Zviedrijas sviestu,

— “Extra selected” attiecībā uz Lielbritānijas sviestu un “Premium” attiecībā uz Ziemeļīrijas sviestu.